Seerower-gyselaars: Geen losprys betaal nie - Maroela Media
Die departement van internasionale betrekkinge het Donderdag gesê dat hulle nie bewus is van enige losprys wat vir die Suid-Afrikaanse paartjie, wat deur Somali-seerowers gyselaar gehou is, betaal is nie.
Bruno Pelizzari en Debbie Calitz is in 2010 van hul seiljag aan die ooskus van Afrika ontvoer. Hulle is Woensdag, ná 20 maande, aan die Somali-regering oorhandig, berig EWN. Nelson Kgwete, woordvoerder van die departement sê dit is nie die departement se beleid om ŉ losprys te betaal nie. “Hierdie situasie was nie ŉ uitsondering nie. Ons is dankbaar aan elke party wat ŉ rol gespeel het om uiteindelik die paartjie te bevry,” het Kgwete gesê.
Die seerowers het aanvanklik R80 miljoen vir die paartjie geëis. Luidens ŉ blog wat vir die paartjie opgestel is, is dié bedrag in Maartmaand na R4 miljoen verlaag. Die losprys is weer verhoog toe onderhandelinge vasgeval het.